প্রথমে ফোন করে লোন দেওয়ার টোপ। তাতে সাড়া দিলেই শিকারের বাড়িতে হাজির হত প্রতারকরা। লোন পাইয়ে দেওয়ার প্রতিশ্রুতি দিয়ে সংগ্রহ করা হত আধার কার্ড, ভোটার কার্ড, প্রসেসিং ফি এবং ক্যানসেলড চেক। আর সেখানেই লুকনো থাকত প্রতারণার ফাঁদ। দিন কয়েকের মধ্যেই লোনের আবেদনকারী জানতে পারতেন, লোন নিতে গিয়ে তাঁর অ্যাকাউন্ট থেকেই মোটা টাকা গায়েব হয়ে গিয়েছে। একই কায়দায় পর পর দু’টি প্রতারণার এমন অভিযোগ পেয়ে প্রতারকদের খুঁজছিল বিধাননগর সাইবার ক্রাইম শাখা। অবশেষে সেই তিন প্রতারককে গ্রেফতার করেছে পুলিশ। 
কিন্তু কীভাবে এই প্রতারণা চক্র কাজ করত? তদন্তকারীরা জানিয়েছেন, ক্যানসেলড চেক দেওয়ার সময়ে শিকারের হাতে ভ্যানিশিং কালির কলম দিত এই প্রতারকরা। সেই চেকের লেখা পরে মুছে দিয়ে সেখানে নিজেদের ইচ্ছামতো মোটা অঙ্কের টাকা বসিয়ে তা ব্যাঙ্ক থেকে তুলে নিত এই প্রতারকরা। তদন্তে নেমে পুলিশ জানতে পারে, সার্ভে পার্কেও একই কায়দায় প্রতারণার চেষ্টা চালাচ্ছে এই চক্র। সেখান থেকেই হাতেনাতে তিন প্রতারককে গ্রেফতার করে পুলিশ। ধৃত তিনজনের নাম বিনয় জয়সওয়াল, ধীরজ গুপ্ত এবং সাদাব আনওয়ার। তিনজনেরই বয়স কুড়ি থেকে পঁচিশের মধ্যে। ধৃতদের মধ্যে প্রথম দু’জন উল্টোডাঙ্গা থানা এলাকার বাসিন্দা। আর সাদাবের বাড়ি চিৎপুর এলাকায়। ধৃতদের কাছ থেকে বেশ কিছু চেক, ভোটার আইকার্ড, আধার কার্ড এবং প্রতারণায় ব্যবহৃত জিনিসপত্র উদ্ধার করেছে পুলিশ। ধৃতদের এ দিনই আদালতে তোলা হয়। তাদের জেরা করে এই চক্রে অন্য কেউ যুক্ত কি না তাও খতিয়ে দেখা হচ্ছে।
নিরাপদ নয় ব্যাঙ্কের টাকাও, জেনে নিন
কী কী পদ্ধতিতে টাকা হাতাচ্ছে প্রতারকরা? পুলিশের মুখে শুনে সতর্ক হোন 
সমীর দত্ত নামে বিধাননগরের দত্তাবাদের বাসিন্দা এক ব্যবসায়ীর অ্যাকাউন্ট থেকে এভাবে ৫০ হাজার টাকা হাতিয়ে নিয়েছিল প্রতারকরা। আবার শুভাশিস পণ্ডা নামে যাদবপুর রোডের বাসিন্দা, পেশায় গাড়িচালক এক যুবকের ৩০ হাজার টাকা হাতিয়ে নেয় ওই প্রতারণা চক্র। এক্ষেত্রে অ্যাকাউন্টে টাকা না থাকায় শুভাশিসবাবুকে বলা হয়, লোনের অনুমোদনের জন্য কিছুদিনের জন্য তিরিশ হাজার টাকা অ্যাকাউন্টে রাখতে হবে। কথা অনুযায়ী টাকা অ্যাকাউন্টে রাখতেই তা হাতিয়ে নেয় প্রতারকরা। 
দেখুন ভিডিও ১

কীভাবে প্রতারণা, ব্যাখ্যা করলেন তদন্তকারীরা। দেখুন ভিডিও ২

 
দেখুন ভিডিও ৩